ΓΡΑΠΤΗ ΕΡΩΤΗΣΗ E-0780/02

υποβολή: Graham Watson (ELDR) προς την Επιτροπή

(20 Μαρτίου 2002)

Θέμα: Επιβολή φόρου σε ιδιωτικά σκάφη αναψυχής στην Ελλάδα

Μπορεί η Επιτροπή να επιβεβαιώσει αν έχουν διεξαχθεί συνομιλίες μεταξύ της ΕΕ και της ελληνικής κυβέρνησης σχετικά με τον φόρο που επιβάλλεται στα ιδιωτικά σκάφη αναψυχής που δε φέρουν ελληνική σημαία·

Αν όντως έχουν διεξαχθεί συνομιλίες, ποιά ήταν η έκβασή τους·

Απάντηση του κ. Bolkestein εξ ονόματος της Επιτροπής

(29 Απριλίου 2002)

Τα τέλη κυκλοφορίας, στα οποία αναφέρεται το Αξιότιμο Μέλος του Κοινοβουλίου, εισπράττονται κάθε φορά που ένα ιδιωτικό σκάφος αναψυχής μήκους πάνω από επτά μέτρα, εισέρχεται στη χώρα ή προσεγγίζει σε ελληνικούς λιμένες, όρμους ή ακτές. Τα εν λόγω τέλη επιβάλλονται επίσης στα πλοία που φέρουν ελληνική σημαία, αλλά όχι στα πλοία που είναι μόνιμα ελλιμενισμένα σε ελληνικούς λιμένες. Κατ' αυτήν την έννοια, θεωρούνται ως πλοία αναψυχής μονίμως ελλιμενισμένα σε ελληνικούς λιμένες τα πλοία αναψυχής που παραμένουν εκτός Ελλάδος λιγότερες από 30 ημέρες συνολικά εντός του έτους.

Η Επιτροπή θεωρεί ότι τα εν λόγω τέλη κυκλοφορίας δεν συμβαδίζουν με τις διατάξεις των άρθρων 23, 25 και 133 της συνθήκης ΕΚ οι οποίες απαγορεύουν τις επιβαρύνσεις ισοδυνάμου αποτελέσματος με τους εισαγωγικούς δασμούς, στο πλαίσιο των συναλλαγών μεταξύ των κρατών μελών, και των εισαγωγών απευθείας από τρίτες χώρες.

Η Επιτροπή διαβεβαιώνει το Αξιότιμο Μέλος, ότι, αφού απηύθυνε στις ελληνικές αρχές προειδοποιητική επιστολή, στις 12 Σεπτεμβρίου 2000, σχετικά με τα τέλη κυκλοφορίας επί των πλοίων αναψυχής που καθιερώθηκαν με το άρθρο 11 του νόμου 2743/1999, διατύπωσε αιτιολογημένη γνώμη την οποία απέστειλε στις 26 Ιουλίου 2001.

Στις 18 Οκτωβρίου 2001, η Επιτροπή έλαβε την απάντηση των ελληνικών αρχών, στην προαναφερθείσα αιτιολογημένη γνώμη, η οποία περιελάμβανε τέσσερα παραρτήματα.

Από την εξέταση των εγγράφων αυτών προέκυψε ότι οι ελληνικές αρχές δεν συμμορφώθηκαν με την αιτιολογημένη γνώμη, αν και το άρθρο 34 παράγραφος 1 του νόμου 2932/2001 επιφέρει ορισμένες τροποποιήσεις στο περιεχόμενο του άρθρου 11 του νόμου 2743/1999:

- στο παρελθόν, επιβάλλονταν τέλη 15 000 δραχμών για κάθε μέτρο ολικού μήκους του πλοίου, αν το ιδιωτικό πλοίο αναψυχής μέσα σε χρονικό διάστημα τριάντα ημερών από την προηγούμενη είσοδό του επανεισέρχεται και προσεγγίζει σε ελληνικούς λιμένες, όρμους ή ακτές· ως εκ τούτου, σε περίπτωση δύο εισόδων με μικρή χρονική απόσταση μεταξύ τους, το πλοίοπόκειτο σε πρόσθετα τέλη· τα τέλη αυτά ανέρχονται σήμερα σε 2 000 δραχμές για κάθε μέτρο ολικού μήκους του πλοίου, δηλ. στο επίπεδο των τελών που καταβάλλοντο κατά την προηγούμενη είσοδό του. Ωστόσο, συνεχίζουν να οφείλονται κάθε φορά που εισέρχεται το πλοίο στη χώρα και προσεγγίζει σε ελληνικούς λιμένες, όρμους ή ακτές·

- τα πλοία αναψυχής που συμμετέχουν σε αγώνες ή εκπαιδευτικά ταξίδια ναυταθλητικών ομίλων και σχολών ιστιοπλοΐας ή και σε εκπαιδευτικά προγράμματα Υπουργείων άλλων χωρών, απαλλάσσονται της καταβολής των τελών κυκλοφορίας, μετά από έγκριση του Υπουργού Εμπορικής Ναυτιλίας·

- τα επαγγελματικά πλοία αναψυχής (που έχουν μεταφορική ικανότητα μέχρι και 49 επιβατών, τα οποία διαθέτουν χώρους ενδιαίτησης, πέραν αυτών του πληρώματος, και χρησιμοποιούνται αποκλειστικά για την εκτέλεση ταξιδιών αναψυχής ή και περιήγησης με ολική ναύλωση), τα οποία δενπόκειντο σε τέλη κυκλοφορίας, στο εξής οφείλουν να τα καταβάλλουν.

Η Επιτροπή μελετά επί του παρόντος τη συνέχεια που μπορεί να δοθεί στη διαδικασία που έχει κινήσει.